Canon

"'...ไม่ว่าจะทะเยอทะยานแค่ไหน เราก็ไม่มีทางหลีกหนีโชคชะตาของตัวเองได้หรอก...'"

Canon ;(Darenka, คาน่อน, แม่มดแห่งหายนะ, แม่มดราตรี, ราชินีแห่งไวโอเนล) ปรากฏตัวครั้งแรกใน Lixariz 2 (The war of witch) เธอคือ 1 ใน 4 โคเซียผู้ทรงอำนาจ (โคเซียแห่งทิศเหนือ)  แม่มดผู้ครองอำนาจแห่งผืนน้ำและคำสาป

Appearance
ในช่วงแรกนั้นคาน่อนมีผมสีเงินยาวไปจนถึงพื้น ตาสีม่วง  และผิวขาวซีด  เธอมีเขาข้างหนึ่งบนศีรษะซึ่งไม่มีใครรู้ว่ามาจากไหน เป็นส่วนหนึ่งของร่างกายเธอหรือเป็นของประดับ  แม้แต่โคเซียด้วยกันเองก็ไม่รู้เช่นกัน  เธอปรากฏตัวครั้งแรกในชุดสีเทาซึ่งเป็นชุดทางการของโคเซียและใส่ชุดนั้นในสนามรบ  เส้นผมของคาน่อนไม่ได้เรียบตรงแต่ค่อนข้างชี้  เธอสวมเครื่องประดับและกำไลข้อมือข้างซ้ายเป็นหลัก

หลังจากที่เธอตื่นขึ้นจากคำสาป เธอเปลี่ยนมาสวมเดรสสั้นสีดำและตัดผมออกจนถึงกลางหลัง ผิวของเธอซีดลงกว่าตอนแรกเยอะ แต่ยังคงมีท่วงท่าที่สง่างาม

Personality
ภายนอกเธอดูสุขุมและทะนงตัว ทว่าแท้ที่จริงเธอใจดีและเอาใจใส่เพื่อนๆของเธอมากแต่เธอมักจะซ่อนมันเอาไว้ เธอเห็นอกเห็นใจและให้ความสำคัญกับเหล่าแม่มดทั้งหมดไม่ใช่เพียงแม่มดในปกครองของเธอ นั่นทำให้เธอเป็นที่รักและเคารพของเหล่าแม่มดอย่างมาก แต่ตรงกันข้ามกับเหล่ามนุษย์ที่เธอจะแสดงท่าทีเย็นชาและหยิ่งทะนงใส่

คาน่อนแสดงออกตั้งแต่ต้นว่าเธอรังเกียจและชิงชังในตัวมนุษย์ เธอไม่ได้เหยียดหยามพวกเขาในฐานะสิ่งมีชีวิตไร้พลัง  แต่เธอไม่อาจทนได้กับการกระทำของมนุษย์ที่มีต่อเหล่าแม่มดและธรรมชาติ

ในสงครามเธอจะแสดงท่าทีเด็ดขาดและสุขุมเสมอ แม้ว่าจะโดนดูถูกเหยียดหยามหรือถูกต้อนให้จนมุม  เธอไม่เคยเสียน้ำตาในสนามรบแม้แต่ครั้งเดียว  และในตอนที่อเคเซียยื่นข้อเสนอให้เธอสาปตัวเองเพื่อแลกกับชีวิตของแม่มดตัวประกันเธอก็ร่ายคำสาปทั้งๆที่ยืนอยู่โดยบาดเจ็บสาหัส  และไม่ยอมคุกเข่าจนถึงวินาทีสุดท้าย  นั่นทำให้เห็นว่าเธอใจแข็งและเก็บซ่อนความรู้สึกไว้มากมายขนาดไหน จนทำให้มนุษย์ที่ไม่รู้จักตัวตนของเธอพากันเข้าใจว่าเธอคือแม่มดผู้เย็นชาและไร้ความรู้สึก  และในทางกลับกันจากเหตุการณ์นั้นก็ยิ่งทำให้เธอโกรธแค้นและรังเกียจมนุษย์มากกว่าเดิม

Personal Background
แม่มดชั้นสูงผู้ถูกเลี้ยงดูมาในตระกูลแม่มดเก่าแก่ ทว่าเธอได้สูญเสียครอบครัวไปเมื่อนานแสนนานมาแล้ว  คาน่อนใช้ชีวิตช่วงแรกของเธออยู่ในวิหารเนรัฟซึ่งเป็นวิหารที่ใหญ่ที่สุดของเขตเหนือ  เธอโดดเด่นในด้านพลังอำนาจและความเด็ดขาดในการตัดสินใจ  พลังเวทมนตร์ของคาน่อนรุนแรงและมีอำนาจมหาศาลเมื่อเทียบกับแม่มดที่ใช้สายพลังเดียวกัน  เธอชำนาญในการใช้เวทมนตร์เกี่ยวกับน้ำและกระแสน้ำ  เมื่อเธอโกรธหรือเอาจริงก็สามารถสร้างเกลียวคลื่นน้ำขนาดใหญ่ที่ทำลายได้แม้แต่ปราสาทของเหล่ามนุษย์  และด้วยทักษะที่สูงกว่าแม่มดตนอื่นๆเธอจึงเป็นตัวเก็งสำหรับภาคีแม่มด  และได้รับสมญานาม Darenka (ดาเรนก้า) จากการได้ขึ้นเป็นโคเซียแห่งทิศเหนือในที่สุด

หลังจากได้รับตำแหน่งโคเซีย เธอทำงานเข้าขากับโคลว์ โคเซียแห่งทิศใต้ได้เป็นอย่างดี  ทั้งสองมีความสนิทสนมกันและช่วยเหลือซึ่งกันและกันอยู่หลายครั้ง  คาน่อนมีส่วนร่วมในการวิจัยเวทมนตร์ต่างๆมากมายและความเอาใจใส่ในชีวิตความเป็นอยู่ของแม่มดตนอื่นๆก็ทำให้เธอได้รับความรักและความเชื่อใจจากเหล่าแม่มดและผู้อาวุโสมากมาย

คาน่อนได้สละตนเองในการช่วยเหลือแม่มดที่ถูกจับเป็นตัวประกันครั้งสงครามสีน้ำเงินที่อาณาจักรอเคเซียได้กวาดล้างแม่มดและจับแม่มดชั้นสูงเป็นตัวประกัน ผลคือคาน่อนถูกกษัตริย์แห่งอเคเซียบังคับให้สาปตนเองเพื่อแลกกับชีวิตของแม่มดที่เป็นตัวประกัน  ด้วยความปรารถนาและหน้าที่เธอจึงยินยอมรับเงื่อนไขนั้นเพื่อแลกกับชีวิตของแม่มดตัวประกันให้เป็นอิสระ  คำสาปนิทราของคาน่อนนั้นเป็นเวทมนตร์ต้องห้ามที่ไม่สามารถลบล้างจากสิ่งใดได้นั่นจึงทำให้เธอหลับใหลมายาวนานหลายร้อยปีอยู่ในโลงศิลา จนกระทั่งฤทธิ์ของคำสาปหมดลงคาน่อนจึงฟื้นขึ้นมาแก้แค้นอเคเซียที่กดขี่เหล่าแม่มด  โดยได้ยืมกำลังของโคเซียที่เหลืออีก 2 ตนเข้าช่วย  ยกเว้นโคเซียแห่งทิศใต้

คาน่อนแทบจะมีชีวิตเป็นอมตะหากไม่นับผลของคำสาปที่ทำให้เธอหลับใหล แม้ว่าร่างกายจะถูกทำลายจนไม่เหลือแม้แต่เศษธุลี  ทว่าเมื่อดวงอาทิตย์ตกดินและกลางคืนมาเยือนเธอก็จะฟื้นขึ้นมาจากผืนน้ำอันเป็นขุมพลังหลักของเธอ  ไม่ว่าแหล่งน้ำนั้นจะเป็นเพียงหยดน้ำฝน ทะเล  หรือหยดน้ำเล็กๆก็ตาม

เธอรอดจากการกวาดล้างแม่มดมาได้เพราะคำสาปที่ทำให้เธอหลับใหลไปยาวนานถึง 300 ปี ซึ่งมนุษย์ล้วนคิดว่าเธอเป็นเพียงแม่มดไร้กำลังในเวลานั้น  จึงไม่ได้สนใจใยดีการมีอยู่ของเธอ

ดาเรนก้าเป็นโคเซียที่แข็งแกร่งที่สุดในบรรดาโคเซียทั้ง 4 เพราะขุมพลังของคาน่อนคือ 'น้ำ' มวลสารที่มีอยู่มากที่สุดในโลก  นั่นจึงทำให้เธอสามารถใช้พลังได้มหาศาลกว่าแม่มดตนอื่นๆ  อีกทั้งเธอยังมีความสามารถในการสัมผัสวัตถุโลหะแล้วทำให้มันกลายเป็นสนิมหรือผุกร่อนได้   โดยเธอเป็นโคเซียลำดับถัดจากเรนเดล  ทว่าหลักฐานใดๆก็ตามถึงการมีอยู่ของเรนเดลก็ได้หายไปในยุคสมัยของเธอ

Important role
เธอมีบทบาทสำคัญในช่วงต้นของสงคราม และในสงครามสีน้ำเงิน เธอได้พยายามช่วยเหลือแม่มดที่ตกเป็นเชลยและถูกบังคับให้สาปตนเองเพื่อแลกกับชีวิตของแม่มดที่เหลือ  หลังจากที่เธอฟื้นขึ้นเใื่อหลายร้อยปีต่อมาเธอได้เข้าร่วมในมหาสงครามอีกครั้งและจบสงครามอันยืดเยื้อนั่นลง  ภายหลังจากมหาสงคราม  คาน่อนได้สละตำแหน่งและได้มอบสนธิสัญญาใหม่ให้กับมนุษย์เพื่อเป็นการยุติสงครามที่มีมาอย่างยาวนานระหว่างมนุษย์และเหล่าแม่มด  ก่อนที่เธอจะเดินทางขึ้นเหนือไปตั้งรกรากใหม่  โดยสร้างอาณาจักรเล็กๆที่มีชื่อว่า ไวโอเนล  และอยู่ที่นั่นจนถึงวาระสุดท้ายของชีวิต

Skills

 * Andomel - เวทมนตร์อัญเชิญขนาดใหญ่
 * Lacxal - เวทมนตร์ควบคุมกระแสน้ำ
 * Illusha - เวทมนตร์จองจำ กักขัง
 * Lamurdenic Ilshune - เวทมนตร์นิทรา (คำสาป)

Trivia

 * เขาบนศีรษะของคาน่อนมีลักษณะเป็นเขาของมังกร แต่ยังไม่ปรากฏความเกี่ยวข้องของเธอกับมังกร
 * เธอเป็นโคเซียเพียงคนเดียวที่ไม่สวมแหวนบนนิ้ว